《书五岳真形图后遗朱汝脩》
明代·黎民表

芦灰一杀鸿水怒，浑沌瓜分奠中土。搆形太素谁能知，西王窃之遗汉武。

龙拿螭泊真离奇，鹄画螺书安足数。封圭锡号徒纷纭，崇侈无乃宋道君。

苔文尚留日观顶，野火不共秦碑焚。金门吏隐桃椎子，早学丹砂悟玄旨。

玉笈青囊稳系身，水慑蛟龙陆虎兕。云外天行自兹始，醯鸡井鲋胡为尔。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。